**Περάσατε στο Τμήμα Χημείας του Πανεπιστημίου Ιωαννίνων.**

**Σας ευχόμαστε συγχαρητήρια και καλή σταδιοδρομία!**

**Ακολουθούν πληροφορίες που θα θέλατε να γνωρίζετε για αρχή ως φοιτητές στο Τμήμα Χημείας πριν ξεκινήσετε.**

**Παρακαλώ να ενημερώνεστε τακτικά από τις ανακοινώσεις στην ιστοσελίδα του Τμήματος Χημείας** [**https://chem.uoi.gr/**](https://chem.uoi.gr/)

**καθώς επίσης και από την κεντρική ιστοσελίδα του Ιδρύματος**

**Η εξυπηρέτησή της Γραμματείας γίνεται μέσω email :** [**gramchem@uoi.gr**](mailto:gramchem@uoi.gr)

**στο οποίο μπορείτε να στείλετε το ερώτημά σας εφόσον έχετε ενημερωθεί από τα παρακάτω και τις ανακοινώσεις**

**Εγγραφές**

1. Οι **ημερομηνίες για τις εγγραφές θα ανακοινωθούν από το Υπουργείο** Παιδείας και θα πραγματοποιηθούν μέσω της **ηλεκτρονικής πλατφόρμας** του Υπουργείου.
2. Μετά την ολοκλήρωση της παραπάνω διαδικασίας **θα σταλούν τα ονόματα των Αετών φοιτητών στην Γραμματεία.** Θα ακολουθήσει **ανακοίνωση στην ιστοσελίδα μας για την διαδικασία εγγραφής** των νέων φοιτητών. Μέχρι τότε δεν θα έχουμε κάτι διαφορετικό να σας πούμε.
3. **Όταν θα ολοκληρωθούν οι εγγραφές και η ταυτοποίηση**, θα εκδοθούν οι **βεβαιώσεις εγγραφής** και θα σταλούν ηλεκτρονικά στους φοιτητές. Για να κάνουν τον ιδρυματικό τους λογαριασμό. ( προσοχή αυτό πρέπει να γίνει μόνο εφόσον τους σταλεί η βεβαίωση και εφόσον έχουν διαβάσει καλά τις οδηγίες <https://uoi.gr/foitites/ilektronikes-ypiresies/>
4. Οποιαδήποτε **πληροφορία θα δίνεται στον ίδιο τον φοιτητή** και όχι σε γονείς.

**Αναστολή φοίτησης**

1. Σε περίπτωση που κάποιος **δεν θέλει να φοιτήσει φέτος στο Τμήμα**, μετά την εγγραφή του **μπορεί να ζητήσει αναστολή σπουδών** (ενημερωθείτε σχετικά από την ιστοσελίδα) <https://chem.uoi.gr/spoudes/proptyxiakes/diakopi-foitisis-anastoli-spoudon/>

Η αναστολή σημαίνει ότι παγώνει ο χρόνος φοίτησης , δεν θεωρείται φοιτητής, δεν μετράνε τα χρόνια φοίτησης και ως εκ τούτου δεν μπορεί να έχει τις παροχές του φοιτητή ( βεβαιώσεις στην διάρκεια της αναστολής, ακαδημαϊκή ταυτότητα κ.α.) Όταν τελειώσει ο χρόνος της αναστολής **θα ενεργοποιηθεί η φοίτηση του αυτομάτως** χωρίς άλλη ενημέρωση και θα αρχίσει να μετράει ο χρόνος φοίτησης Πχ. Εάν ζητήσει φέτος αναστολή για ένα χρόνο και θελήσει να έρθει του χρόνου στο Τμήμα θα αρχίσει να φοιτά ως Αετής. Σε περίπτωση που κάποιος κάνει εγγραφή και δεν έρθει φέτος να φοιτήσει **χωρίς να έχει αναστολή**, τον επόμενο χρόνο εάν αποφασίσει να έρθει στο Τμήμα θα είναι εγγεγραμμένος ως δευτεροετής αλλά θα πρέπει να ακολουθήσει το πρόγραμμα των Αετών ( θα είναι σαν να χρωστάει όλο το πρώτο έτος)

1. **Τρόπος αίτησης της αναστολής**: Την αναστολή μπορεί να την ζητήσει μόνο ο ίδιος ο φοιτητής στέλνοντας την αίτησή του ηλεκτρονικά στο [gramchem@uoi.gr](mailto:gramchem@uoi.gr) , μαζί με υπεύθυνη δήλωση που θα λάβει μέσω της πλατφόρμας Έκδοση υπεύθυνης δήλωσης - Gov.gr ([www.gov.gr](http://www.gov.gr)) για να ταυτοποιηθεί.

**Διαγραφή από προηγούμενο Τμήμα**

1. Όποιος έχει δώσει 2η φορά εξετάσεις θα το δηλώσει **στην ηλεκτρονική πλατφόρμα του Υπουργείου.** Οι διαγραφές από το Τμήμα μας για να εγγραφείτε σε άλλο θα σταλούν από εμάς στο εκάστοτε Τμήμα όταν μας ζητηθεί. Σε οποιαδήποτε άλλη περίπτωση δύναται να σταλούν στους ίδιους τους ενδιαφερόμενους για να δοθούν στο νέο Τμήμα, εφόσον μας ζητηθεί με τον ίδιο τρόπο που περιγράφεται παραπάνω για την αίτηση αναστολής σπουδών.

**Μετεγγραφές**

1. Οι ημερομηνίες για τις μετεγγραφές **θα ανακοινωθούν από το Υπουργείο** μετά την ολοκλήρωση των εγγραφών και θα μας σταλούν τα ονόματα, μέχρι τότε δεν θα γνωρίζουμε κάτι περισσότερο.
2. Οι **δικαιούχοι θα ειδοποιηθούν** να καταθέσουν τα δικαιολογητικά τους για την έγκρισή της μετεγγραφής τους στο Τμήμα μας.

**Ακαδημαϊκή ταυτότητα.**

1. Όταν λάβετε την βεβαίωση εγγραφής, θα μπορείτε να μπείτε στην ιστοσελίδα <http://academicid.minedu.gov.gr/>

και να ζητήσετε την έκδοση της ακαδημαϊκής σας ταυτότητας ακολουθώντας τις οδηγίες.

1. Η αίτησή σας θα εγκριθεί από τη Γραμματεία και θα σας σταλεί ενημέρωση να την παραλάβετε από την υπηρεσία της Ακαδημαϊκής Ταυτότητας με τον τρόπο που δηλώσετε. Απαιτείται προφανώς κάποιος χρόνος.

Προσοχή, έχει παρατηρηθεί ότι φοιτητές αμελούν να κάνουν εγκαίρως την σχετική αίτηση με αποτέλεσμα να ζητάνε την ακαδ.ταυτοτητα λίγο πριν τις διακοπές των Χριστουγέννων ή ακόμα χειρότερα όταν ανοίξουν το καλοκαίρι οι αιτήσεις για το στεγαστικό και κινδυνεύουν να μην την έχουν εγκαίρως.

**Δημιουργία ιδρυματικού λογαριασμού**

Με την ολοκλήρωση της εγγραφής σας μπορείτε να κάνετε u-register και να δημιουργήσετε ιδρυματικό λογαριασμό. Ενημερωθείτε από τον παρακάτω οδηγό που βρίσκεται στην κεντρική ιστοσελίδα του Ιδρύματος. Εδώ θα βρείτε και πληροφορίες για μαθήματα μέσω τηλεκπαίδευσης σε περίπτωση που θα επιβληθεί λόγω έκτακτων συνθηκών:

[Οδηγός Εγγραφής και Παρακολούθησης Μαθημάτων Πρωτοετών Φοιτητών – Πανεπιστήμιο Ιωαννίνων (uoi.gr)](https://www.uoi.gr/it/odigos-eggrafis-kai-parakoloythisis-mathimaton-protoeton-foititon/)

**Έναρξη μαθημάτων και καλωσόρισμα Αετών φοιτητών**

1. Το πρόγραμμα των μαθημάτων θα αναρτηθεί στην ιστοσελίδα του Τμήματος τέλος Σεπτεμβρίου και **θα ανακοινωθεί η έναρξη των μαθημάτων.** Συνήθως ξεκινάνε την πρώτη εβδομάδα του Οκτωβρίου. **Είναι πολύ σημαντικό να παρακολουθείτε καθημερινά τις ανακοινώσεις.**
2. Στα τέλη Σεπτεμβρίου λίγο πριν ξεκινήσουν τα μαθήματα προγραμματίζεται κάθε χρόνο **καλωσόρισμα των Αετών φοιτητών** από τους καθηγητές και την Πρόεδρο του Τμήματος με ενημέρωση για τα μαθήματα, τα εργαστήρια κ.α. Επίσης θα περιμένετε να βγει η σχετική ανακοίνωση, για τον τρόπο διεξαγωγής, την ημέρα και ώρα της εκδήλωσης.

**Παρακολούθηση μαθημάτων- δηλώσεις μαθημάτων- δηλώσεις συγγραμμάτων**

1. Οι ανακοινώσεις για τα μαθήματα και εργαστήρια **βγαίνουν από τους διδάσκοντες στην ιστοσελίδα του Τμήματος.** Καλό θα είναι να διαβάσετε τον οδηγό σπουδών που θα αναρτηθεί μέσα στον Σεπτέμβρη για να ενημερωθείτε για όλα όσα αφορούν τις σπουδές σας.
2. Οι δηλώσεις μαθημάτων **γίνονται 2 φορές τον χρόνο**, μια για το χειμερινό εξάμηνο και μια για το εαρινό εξάμηνο. Βγαίνει σχετική ανακοίνωση **στην αρχή των εξαμήνων.**
3. Η δήλωση των μαθημάτων είναι **πολύ σημαντική και γίνεται αποκλειστικά στο χρονικό διάστημα που ανακοινώνεται από τη Γραμματεία**, ύστερα από απόφαση του Τμήματος, οπότε θα πρέπει στην αρχή κάθε εξαμήνου να είστε προσεκτικοί να μην χάσετε την προθεσμία. Αποτελεί εγγραφή - ανανέωση εγγραφής στο κάθε εξάμηνο . Χωρίς σωστή δήλωση δεν μπορείτε να λάβετε μέρος στις εξεταστικές και σχετίζεται και με την δήλωση συγγραμμάτων. Οποιοδήποτε πρόβλημα προκύψει με τη δήλωσή σας, είτε λόγω τεχνικού θέματος είτε από δική σας παράλειψη , θα πρέπει να δηλωθεί εγγράφως μέσω email, μέσα σε 3 μέρες από την λήξη των δηλώσεων. Διαφορετικά δεν μπορείτε να λάβετε μέρος στις εξετάσεις.
4. Η **δήλωση συγγραμμάτων** ( βγαίνει σχετική ανακοίνωση) ακολουθεί τις δηλώσεις μαθημάτων και μπορείτε να δηλώνετε σύμφωνα το πρόγραμμα σπουδών σας και την δήλωση μαθημάτων σας. <http://eudoxus.gr/Students>

**Θα ενημερώνεστε τακτικά από τις ανακοινώσεις στην ιστοσελίδα του Τμήματος.**

**Εξετάσεις- βαθμολογίες**

Το πρόγραμμα της εξεταστικής ανακοινώνεται από την αρμόδια επιτροπή για τις αντίστοιχες εξεταστικές περιόδους: εξεταστική του χειμερινού εξαμήνου, εξεταστική του εαρινού εξαμήνου και εξεταστική του Σεπτεμβρίου ( στην εξεταστική του Σεπτεμβρίου εξετάζεστε σε μαθήματα του χειμερινού και εαρινού εξαμήνου που χρωστάτε από την χρονιά που πέρασε και έχετε δηλώσει σωστά)

Τις βαθμολογίες τις εισάγουν στο σύστημα οι καθηγητές και θα μπορείτε να τις δείτε στο online φοιτητολόγιο με τους προσωπικούς σας κωδικούς.

Βαθμολογίες για μαθήματα που δεν έχετε δηλώσει και δεν μπορούν οι διδάσκοντες να τις περάσουν στο σύστημα.

**Σίτιση – Στέγαση**

Για την σίτιση και την στέγαση μπορείτε να ενημερωθείτε από τον οδηγό εγγραφής στην κεντρική ιστοσελίδα του Πανεπιστημίου.

Οι αιτήσεις υποβάλλονται αντίστοιχα στον σύνδεσμο [**https://sitisi.merimna.uoi.gr/**](https://sitisi.merimna.uoi.gr/)

και στον [**https://stegasi.merimna.uoi.gr/**](https://stegasi.merimna.uoi.gr/)

Στην κεντρική ιστοσελίδα του Πανεπιστημίου μπορείτε να βλέπετε το menu του μήνα.

**Για την στέγαση υπάρχει αρμόδια υπηρεσία στην οποία μπορείτε να απευθύνεστε.**

**Υγειονομική περίθαλψη**

Η έκδοση φοιτητικού βιβλιαρίου έχει καταργηθεί, σύμφωνα με τις διατάξεις το άρθ. 31 του Ν. 4452/2017. Οι προπτυχιακοί και μεταπτυχιακοί φοιτητές και οι υποψήφιοι διδάκτορες, που δεν έχουν άλλη ιατροφαρμακευτική και νοσοκομειακή περίθαλψη, δικαιούνται πλήρη ιατροφαρμακευτική και νοσοκομειακή περίθαλψη στο Ε.Σ.Υ. με πλήρη κάλυψη δαπανών από τον ΕΟΠΥΥ.

Για όλα τα παραπάνω μπορείτε να βρείτε περισσότερες πληροφορίες στον σύνδεσμο

<https://www.uoi.gr/panepistimiaki-zoi/foititiki-merimna/>

**Κεντρική Βιβλιοθήκη του Πανεπιστημίου Ιωαννίνων**

Μπορείτε να ενημερωθείτε για την κεντρική βιβλιοθήκη στον σύνδεσμο

<https://lib.uoi.gr/>

Για διάφορα άλλα θέματα που μπορεί να σας ενδιαφέρουν ( φοιτητικοί σύλλογοι, πολιτισμός, αθλητισμός) μπορείτε να ενημερωθείτε

στον σύνδεσμο : <https://www.uoi.gr/panepistimiaki-zoi/>

*Παρακαλώ διαβάστε προσεκτικά τις πληροφορίες, τον οδηγό σπουδών του Τμήματος και να ενημερώνεστε τακτικά από τις ανακοινώσεις στην ιστοσελίδα μας.*

Η δια ζώσης και τηλεφωνική εξυπηρέτηση από το προσωπικό της Γραμματείας μπορεί να γίνει εάν ζητηθεί ύστερα από συνεννόηση στέλνοντας email στο [gramchem@uoi.gr](mailto:gramchem@uoi.gr)